**Likumprojekta „Eiropas politisko partiju un Eiropas politisko fondu likums”**

**sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | | Eiropas Parlamenta un Padomes 2014.gada 22.oktobra Regula (ES, Euratom) Nr. 1141/2014 par Eiropas politisko partiju un Eiropas politisko fondu statusu un finansēšanu (turpmāk – Regula). | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ir pieņemta Regula, kas maina līdz šim spēkā esošo tiesisko regulējumu attiecībā uz Eiropas politiskajām partijām un Eiropas politiskajiem fondiem.  Regula paredz ieviest Eiropas politiskajai partijai un Eiropas politiskajam fondam Eiropas līmeņa tiesību subjekta statusu, proti, Eiropas politiskā partija un Eiropas politiskais fonds tiek reģistrēti speciāli izveidotā Eiropas Savienības (turpmāk – ES) iestādē (atbilstoši Regulas preambulas 8.apsvērumam – Eiropas Politisko partiju un fondu iestāde, turpmāk – ES Iestāde), bet līdz ar reģistrāciju tie iegūst tiesībspēju visās dalībvalstīs. Lielāka juridiskā atbildība ir tai dalībvalstij, kurā Eiropas politiskai partijai vai Eiropas politiskajam fondam ir mītnes vieta, proti, atrodas tā centrālā administrācija.  Regulas ideja ir liberalizēt un paplašināt Eiropas politisko partiju darbību arī citās dalībvalstīs, tādejādi tuvinot ES politikas procesus ES pilsoņiem, jo šobrīd Eiropas politiskās partijas koncentrējas pārsvarā ES institūciju varas centrā.  Regulu jāsāk piemērot no 2017.gada 1.janvāra, tāpēc ir nepieciešams izstrādāt nacionālo tiesisko regulējumu Regulas piemērošanai Latvijā (kam arī jāstājas spēkā 2017.gada 1.janvārī).  Pamatā tiesisko regulējumu Eiropas politiskajai partijai un Eiropas politiskajam fondam nosaka Regula, tajā pašā laikā Regula (39.pants) nosaka, ka ir jābūt izstrādātam nacionālajam regulējumam, kas ļautu sekmīgi piemērot Regulu. Regulas preambulas 14. un 19. apsvērums noteic, ka Eiropas politisko partiju un Eiropas politisko fondu darbību reglamentē Regula, un jautājumus, kurus Regula nereglamentē, būtu jāreglamentē attiecīgiem dalībvalstu tiesību aktu noteikumiem. Dalībvalstīm ir atļauts noteikt papildprasības attiecībā uz to Eiropas politisko partiju un Eiropas politisko fondu statūtiem, kas ir reģistrējuši mītni attiecīgajā dalībvalstī, bet papildprasības nedrīkst būt pretrunā Regulai. Regula uzliek pienākumu dalībvalstīm pieņemt noteikumus, kas nodrošinātu efektīvu Regulas piemērošanu, lai Eiropas politiskās partijas un Eiropas politiskie fondi iekļautos nacionālajās administratīvajās un kontroles sistēmās.  Regulas izstrādes procesā tika konstatēts, ka ES dalībvalstīs pastāv ļoti atšķirīgs tiesiskais regulējums attiecībā uz politisko organizāciju darbību, un Regulas mērķis attiecīgi nav pilnīgi un absolūti harmonizēt (vienādot) dalībvalstu regulējumu politisko organizāciju jomā, bet tieši pretēji – Regula nekādā veidā neskar nacionālo politisko organizāciju darbību. Regula uzlabo cita tiesiskā subjekta, Eiropas politiskās partijas un Eiropas politiskā fonda, regulējumu.  Regulas izstrādes gaitā tika apzināts, ka Eiropas politisko partiju un Eiropas politisko fondu skaits šobrīd nav liels, un faktiski arī nākotnē nav sagaidāms, ka to skaits palielināsies, līdz ar to gan ES institūcijas, gan pārējās dalībvalstis pauda nostāju, ka minētās Regulas iedzīvināšanai nacionālajā tiesību sistēmā ir jābūt pēc iespējas vienkāršai, kas neprasa apjomīgus nacionālo normatīvo aktu grozījumus.  Regulas preambulas 19. apsvērums noteic, ka Regulai un attiecīgiem tās dalībvalsts tiesību aktu noteikumiem, kurā atrodas partijas vai fonda mītne (“mītnes dalībvalsts”), būtu jāreglamentē Eiropas politisko partiju vai Eiropas politisko fondu tiesiskais statuss. Mītnes dalībvalstij būtu jāvar iepriekš noteikt piemērojamo tiesību aktu vai atstāt Eiropas politiskajām partijām un Eiropas politiskajiem fondiem izvēles iespēju šajā jautājumā.  Dalībvalstīm ir jāatzīst ES juridiskais statuss savu tiesību ietvaros, kas nenozīmē jauna statusa izveidi nacionāli, bet tikai atzīšanu, kas savukārt nozīmē, ka nacionāli norādīts, kurai juridiskajai formai Eiropas politiskā partija pielīdzināma attiecīgajā dalībvalstī un tātad kurš regulējums piemērojams Eiropas politiskajai partijai un Eiropas politiskajam fondam (no daudziem iespējamiem dalībvalsts tiesiskiem statusiem).  Regulas izstrādes laikā minēts, ka tādas tiesību jomas kā nodokļu un darba tiesības paliek nacionālo valstu regulējuma sfērā.  Attiecīgi likumprojekts nosaka, ka Eiropas politiskā partija, ja tās mītnes valsts ir Latvija, tiek pielīdzināta nacionālās politiskās partijas regulējumam (ciktāl Regula nenosaka citādi), kas nozīmē, ka uz Eiropas politiskajām partijām pēc iespējas tiek attiecināts un piemērots nacionālo politisko partiju regulējums.  Politisko partiju likuma 2.pantā norādīts, ka “Partija ir organizācija, kas tiek izveidota, lai veiktu politisko darbību, piedalītos vēlēšanu kampaņā, izvirzītu deputātu kandidātus, piedalītos Saeimas vai pašvaldību domju (padomju), Eiropas Parlamenta darbā, ar deputātu starpniecību īstenotu partijas programmu, kā arī iesaistītos publiskās pārvaldes institūciju izveidē.” Attiecībā uz Eiropas politiskajām partijām gan ir izņēmums, ka Eiropas politiskā partija nedrīkst piedalīties nacionālajās vēlēšanās (pieteikt deputātu kandidātus un to sarakstus), toties attiecībā uz citām pazīmēm Eiropas politiskā partija atbilst nacionālās politiskās partijas kritērijiem, ar ierobežojumu, ka tās mērķis ir orientēšanās uz darbību Eiropas Parlamenta līmenī.  Likumprojekts paredz, ka Eiropas politiskās partijas un Eiropas politiskie fondi netiks paralēli reģistrēti arī nacionālajā reģistra iestādē (tas ir, Latvijas Republikas Uzņēmumu reģistrā, turpmāk – Uzņēmumu reģistrs), jo pretējā gadījumā notiktu dubulta juridiskās personas reģistrācija, tomēr reģistrācijai nacionālā līmenī nebūtu tiesisku seku (jēgas un nozīmes), jo Regula imperatīvi nosaka, ka tiesībspēja tiek iegūta ar reģistrāciju kompetentajā ES Iestādē. Tādejādi, lai nerastos tiesiski strīdi (piemēram, vienā reģistrā statuss tiek zaudēts, bet otrā saglabāts), dubulta reģistrācija nav vēlama. Tāpat arī ES Iestāde piešķirs dibinātajam subjektam reģistrācijas numuru, fiksēs mītnes adresi utt., līdz ar to arī šo faktu paralēla fiksēšana nacionālajā reģistrā var novest pie atšķirībām (piemēram, iestāžu lēmuma pieņemšanas un spēkā stāšanās laiks atšķirtos), bet formāla datu pārkopēšana no viena reģistra uz otru radītu lieku administratīvo slogu iestādēm.  Regulas 14.panta 2.punkts noteic, ka darbību, ko Eiropas politiskās partijas un Eiropas politiskie fondi veic citās dalībvalstīs [ne to mītnes dalībvalstīs], reglamentē attiecīgie šo dalībvalstu tiesību akti.  **Eiropas politiskās partijas statūti.**  Regulas 4.panta 1. un 3.punkts noteic, ka Eiropas politiskās partijas statūtiem jāatbilst mītnes dalībvalsts tiesību aktiem. Mītnes dalībvalsts attiecībā uz statūtiem var noteikt papildu prasības, ja vien papildu prasības nav pretrunā Regulai.  Šobrīd nacionālie normatīvie akti neparedz prasības Eiropas politiskās partijas statūtiem (bet tikai nacionālo partiju statūtiem, kas ir cits subjekts), tātad nacionālais regulējums ir jāpapildina.  Tā kā Eiropas politiskā partija saskaņā ar likumprojektu pēc iespējas tiek pielīdzināta nacionālās partijas regulējumam, tad pēc iespējas nacionālo partiju statūtiem izvirzītās prasības ir jāpielīdzina Eiropas politiskajām partijām. Tas pēc būtības ir arī racionāli un likumsakarīgi, jo secināms, ka Regulas prasības Eiropas politisko partiju statūtiem lielā mērā saturiski arī atbilst nacionālo partiju statūtu prasībām.  Politisko partiju likuma 14.pants nosaka prasības statūtiem nacionālajām partijām, bet minētā panta ceturtā daļa arī pieļauj zināmu rīcības brīvību – partijas statūtos var paredzēt citus noteikumus, kas nav pretrunā ar likumu.  Ievērojot minēto, likumprojekts paredz, ka Eiropas politiskās partijas statūti atbilst Politisko partiju likumā noteiktajām prasībām, papildus statūtos ietverot Regulā paredzētās prasības (piemēram, norāda mītnes adresi, paziņojumu, ka Eiropas politiskās partijas mērķis nav gūt peļņu, saistītā Eiropas politiskā fonda nosaukumu, ja tāds ir, un savstarpējo oficiālo attiecību aprakstu).  Likumprojekta anotācijai pievienota salīdzinošā tabula (pielikums), kurā pārskatāmi var redzēt Regulas un nacionālā regulējuma prasības partiju statūtiem.  **Paziņojums par statūtu atbilstību.**  Regulas 15.panta 2.punkts paredz iespēju dalībvalstij, kurā atrodas Eiropas politiskās partijas vai Eiropas politiskā fonda reģistrācijas pieteikuma iesniedzēja mītne, pieprasīt reģistrācijas pieteikumam ES Iestādē pievienot šīs dalībvalsts izdoto paziņojumu, kurā apliecināts, ka pieteikuma iesniedzējs nodrošinājis atbilstību visām attiecīgajām valsts prasībām pieteikuma iesniegšanai un ka tā statūti atbilst Regulas 14.panta 2.punkta pirmajā daļā minētajiem spēkā esošajiem tiesību aktiem.  Latvijai būtu būtiski novērtēt, vai subjekts, kura mītnes vieta atrodas un aktīva darbība notiks Latvijā, atbilst Latvijas normatīvo aktu prasībām, tāpēc likumprojekts paredz, ka pirms reģistrācijas pieteikuma iesniegšanas ES Iestādē, Uzņēmumu reģistrs izvērtēs jaundibināmās partijas vai fonda (vai arī Latvijā jau reģistrētā nodibinājuma, kas pārveidosies par Eiropas politisko fondu) statūtu atbilstību normatīvo aktu prasībām. Statūtu izvērtēšana ir tipiska Uzņēmuma reģistra kompetence, tikai attiecībā uz Eiropas politisko partiju un fondu pēc statūtu izvērtēšanas netiks veikta tiesību subjekta reģistrācija, bet gan tikai fakta konstatēšana, ka statūti atbilst nacionālajam regulējumam. Uzņēmumu reģistram būs jāizvērtē statūtu atbilstība Regulas prasībām sistēmiskā sasaistē ar atbilstošo nacionālo statūtu prasībām.  Tā kā Uzņēmumu reģistrs izvērtēs sākotnējos statūtus, tad pašsaprotami, ka Uzņēmumu reģistram secīgi arī jāizvērtē jau dibinātā un ES Iestādē reģistrētā subjekta statūtu grozījumi tādā pašā kārtībā, kādā izvērtē sākotnējos statūtus, ko attiecīgi paredz likumprojekts.  Likumprojekts pieļauj Latvijā reģistrētu nodibinājumu pārveidot par Eiropas politisko fondu, un attiecīgi likumprojekts paredz speciālo regulējumu attiecībā uz jau esošu nodibinājumu statūtu grozījumiem, proti, tie jāveic Biedrību un nodibinājumu likumā paredzētajā kārtībā (pārvaldes institūcijai jāpieņem lēmums par statūtu grozījumiem), vienlaikus nodrošinot statūtu atbilstību arī Regulas prasībām.  **Juridiskā fakta konstatācija.**  Atbilstoši Administratīvā procesa likuma 184.panta pirmās daļas 3.punktam privātpersona var iesniegt administratīvajā tiesā pieteikumu par no ārējā normatīvā akta tieši izrietošu konkrētu publiski tiesisko attiecību pastāvēšanu, nepastāvēšanu vai to saturu (konstatēšanas pieteikums). Ievērojot minēto, statūtu atbilstības un mītnes valsts konstatācijai iespējams paredzēt juridiskā fakta konstatēšanu iestādē (rezultātā tiks izdots administratīvais akts) vai juridiskā fakta konstatēšanu tiesā. Juridiskā fakta konstatēšana šajā gadījumā būtu atbilstošāka par subjekta reģistrāciju nacionālajā līmenī, lai izvairītos no dubultas reģistrācijas (gan nacionālajā Uzņēmumu reģistrā, gan ES reģistrā, kas varētu radīt strīdus par to, kuram reģistram lielāka ticamība, atšķirīgu reģistra informāciju utt.).  Par juridiskā fakta konstatēšanu maksājama valsts nodeva Ministru kabineta noteiktajā apmērā kā par politiskās partijas reģistrāciju politisko partiju reģistrā. Valsts nodeva nepieciešama, lai atturētu personas no nepamatotu pieteikumu iesniegšanas, kā arī, lai segtu Uzņēmumu reģistra resursu patēriņu par šo pakalpojumu.  Procesuālā kārtība, kādā Uzņēmumu reģistrs izvērtē Eiropas politiskās partijas un Eiropas politiskā fonda statūtus, pielīdzināta Biedrību un nodibinājumu likuma 17.pantam un Politisko partiju likuma 20.pantam, kas regulē dibināmā subjekta reģistrācijai iesniegtodokumentu izvērtēšanu, kā arī saskan ar tradicionālo administratīvo procesu iestādē attiecībā uz iesniegto dokumentu izvērtēšanu un lēmumu pieņemšanu (piemēram, ka pieteicējs iesniedz iesniegumu, kurā izsaka savu gribu, ka iestāde var atlikt lēmuma pieņemšanu un noteikt termiņu trūkumu novēršanai iesniegtajos dokumentos utt.).  Jāņem vērā, ka lielākoties Eiropas politiskā partija un Eiropas politiskais fonds būs pārnacionāls subjekts, un Regula precīzi nenosaka tā dibināšanas kārtību, līdz ar to Latvijas normatīvajos aktos noteiktās stingrās prasības (kādā veidā noformējams dibināšanas lēmums un protokols, kas paraksta reģistram iesniedzamos dokumentus utt.) nav iespējams tik kazuistiski pārnest attiecībā uz Eiropas politisko partiju un Eiropas politisko fondu, un šajā gadījumā jāvadās no Regulas mērķa – nelikt formālus administratīvus šķēršļus Eiropas politisko partiju un Eiropas politisko fondu dibināšanai.  Uzņēmumu reģistra negatīvu lēmumu par to, ka personas iesniegtie statūti neatbilst normatīvo aktu prasībām, persona ir tiesīga apstrīdēt un pārsūdzēt normatīvajos aktos noteiktajā kārtībā kā administratīvu aktu.  Uzņēmumu reģistram **nosakāma arī šāda kompetence:**   1. **sniegt informāciju (jaundibināmajam subjektam, kompetentajām ES vai dalībvalstu institūcijām) par tā rīcībā esošo informāciju, kas var būt noderīga Eiropas politiskās partijas un** Eiropas politiskā **fonda reģistrācijas un to pēcpārbaudes procesā.**[[1]](#footnote-1) 2. paziņot Valsts ieņēmumu dienestam un Korupcijas novēršanas un apkarošanas birojam, lai minētās kompetentās institūcijas ir informētas, ka Latviju kā mītnes valsti gatavojas pieteikt jaundibināma Eiropas politiskā partija vai Eiropas politiskais fonds, un attiecīgi minētās iestādes var pārliecināties Eiropas politisko partiju un fondu reģistrā, kas ir publisks, par šāda subjekta tiesībspējas iegūšanu un par jaundibināmā subjekta parādīšanos un potenciālajām aktivitātēm Latvijā; 3. likumprojekts paredz speciālo regulējumu, ka gadījumā, ja Latvijā reģistrēts nodibinājums pārveidots par Eiropas politisko fondu, kas attiecīgi reģistrēts ES Iestādē, Uzņēmumu reģistra vestajā biedrību un nodibinājumu reģistrā turpmāki ieraksti vai dokumentu reģistrācija (pievienošana lietai) attiecīgajam tiesību subjektam netiek veikta, lai izvairītos no dubultās reģistrācijas un atšķirīgu datu (ar dažādiem termiņiem) ierakstiem abos šajos reģistros, kas varētu radīt juridiskas neskaidrības. Tiklīdz kā subjekts tiek reģistrēts ES reģistrā ar ES tiesībspēju, Uzņēmumu reģistrs neveic pārreģistrāciju, un visas izmaiņas iesniedzamas un aktuālie reģistra dati saņemami no ES reģistra. Ja subjekts Regulā noteiktajā kārtībā zaudē ES tiesībspēju un tiek izslēgts no ES reģistra, tad subjekts atgūst nacionālo tiesībspēju un Uzņēmumu reģistrs atsāk reģistrācijas lietas vešanu.   **Eiropas politiskās partijas un tās veiktās priekšvēlēšanu aģitācijas kontrole.**  Latvijas nacionālo politisko partiju un to apvienību finansējuma avotu un priekšvēlēšanu aģitācijas kontroli veic Korupcijas novēršanas un apkarošanas birojs, tāpēc analoģiski Eiropas politisko partiju kontrole par darbībām, kas veiktas Latvijā, iespēju robežās uzticama šai pašai institūcijai.  Jāatzīmē, ka primāri Eiropas politiskās partijas tiek finansētas no ES budžeta, un to finansējuma avotu likumību un izlietošanas kontroli veic kompetentās ES institūcijas, bet nacionālajai institūcijai ir pakārtota (paralēla sadarbības) loma kontrolēt Eiropas politisko partiju darbības, kas tiek veiktas dalībvalstī. Ievērojot minēto, Korupcijas novēršanas un apkarošanas birojs tiek nozīmēts par kompetento valsts kontaktpunktu attiecībā uz Eiropas politiskās partijas iesniegto gada pārskatu un pievienotajiem dokumentiem (saskaņā ar Regulas 23.pantu).  Regulas 22.pants liedz Eiropas politiskajai partijai piedalīties tautas nobalsošanas, kā arī dalībvalstu partiju, kandidātu vai pašvaldību un parlamenta vēlēšanu finansēšanā, tāpēc minētie jautājumi likumprojektā nav regulēti.  Regula (17. un 20.pants) nosaka Eiropas politiskās partijas pieļaujamos finansējuma avotus, kā arī to, ka ES iestādes kontrolē pieļaujamos ziedojumus, biedru iemaksas un to finansējumu, kas tiek iedalīts no ES budžeta (24. un 25.pants), tāpēc arī šie jautājumi likumprojektā nav regulēti.  Tā kā Eiropas politiskā partija ir pārnacionāls subjekts, kas sastāv vismaz no 7 dalībvalstu subjektiem (juridiskām vai fiziskām personām), Korupcijas novēršanas un apkarošanas birojam faktiski nebūs iespējams kontrolēt ziedotājus, biedru naudas maksātājus utt., analoģiski kā nacionālo politisko partiju gadījumā. Ievērojot minēto, likumprojekts neparedz Korupcijas novēršanas un apkarošanas birojam identisku (tikpat detalizētu) ziedojumu un biedru naudas maksājumu kontroli, kā Politisko organizāciju (partiju) finansēšanas likums nosaka nacionālajiem subjektiem.  Regulas preambulas 27. un 32. apsvērums noteic, ka Eiropas politiskajām partijām vajadzētu spēt finansēt kampaņas, ko rīko saistībā ar Eiropas Parlamenta vēlēšanām, taču partiju un kandidātu finansēšanas nosacījumi un ierobežojumi attiecībā uz vēlēšanu izdevumiem šādās vēlēšanās būtu jāregulē noteikumiem, kādus piemēro katrā dalībvalstī. Lai palīdzētu vairot ES pilsoņu Eiropas politisko apziņu un veicinātu Eiropas vēlēšanu procesa pārredzamību, Eiropas politiskās partijas var informēt pilsoņus Eiropas Parlamenta vēlēšanu laikā par savu saikni ar saistītajām valstu politiskajām partijām un kandidātiem.  Regulas 21. un 31.pants noteic, ka Eiropas politisko partiju finansējumu no jebkāda avota drīkst izmantot, lai finansētu kampaņas, ko Eiropas politiskās partijas rīko saistībā ar Eiropas Parlamenta vēlēšanām, kurās tās vai to biedri piedalās, taču Eiropas Parlamenta vēlēšanu izdevumu finansēšanu un iespējamos ierobežojumus katrā dalībvalstī reglamentē valsts tiesību akti. Eiropas politiskā partija saistībā ar Eiropas Parlamenta vēlēšanām var veikt visus vajadzīgos pasākumus, lai informētu ES pilsoņus par saikni starp attiecīgajām valstu politiskajām partijām un kandidātiem un Eiropas politiskajām partijām.  Ievērojot minēto, likumprojekts regulē, ka Eiropas politiskā partija var veikt priekšvēlēšanu aģitāciju pirms Eiropas Parlamenta vēlēšanām, ievērojot Priekšvēlēšanu aģitācijas likumā attiecībā uz politiskajām partijām vai politisko partiju apvienībām noteiktos noteikumus (piemēram, neveikt aģitāciju vēlēšanu dienā, norādīt aģitācijas apmaksātāju un neslēgt ar trešajām personām pastarpinātus līgumus par aģitāciju, neaģitēt ziņu raidījumos utt.). Tādā veidā tiek nodrošināts, ka nacionālās partijas un Eiropas politiskās partijas tiek nostādītas vienlīdzīgā tiesiskā situācijā.  Tāpat arī Eiropas politiskai partijai tiek uzlikts pienākums iesniegt vēlēšanu ieņēmumu un izdevumu deklarāciju par aģitāciju, kas veikta Latvijā (nevis citās dalībvalstīs), atbilstoši Politisko organizāciju (partiju) finansēšanas likuma 8.2 pantam un Ministru kabineta 2009.gada 10.februāra noteikumiem Nr.128 “Politisko organizāciju (partiju) vēlēšanu ieņēmumu un izdevumu deklarācijas aizpildīšanas un iesniegšanas kārtība”.  Arī Eiropas politiskai partijai ir jāievēro priekšvēlēšanu izdevumu apmēra ierobežojumi (t.s. aģitācijas griesti).  Likumprojekts paredz samazinātu Eiropas politiskās partijas vēlēšanu aģitācijas pieļaujamo summu, salīdzinot ar nacionālajām partijām, jo, lai gan Eiropas politiskai partijai nepieciešams atļaut sniegt informāciju par Eiropas mēroga un līmeņa politiku un arī Regulas mērķis ir dot iespēju Eiropas politiskai partijai tuvināt ES līmeņa politikas procesus iedzīvotājiem, tomēr jāņem vērā, ka par vienu partiju un tās izvirzītajiem kandidātiem nebūtu adekvāti pieļaut aģitācijas izdevumus dubultā apmērā. Situācijā, kad kandidātus Eiropas Parlamenta vēlēšanām izvirzīs nacionālā (Latvijā reģistrētā) politiskā partija, savukārt nacionālās partijas un ievēlētie Eiropas parlamenta deputāti ir apvienojušies Eiropas politiskajā partijā, izriet, ka viens deputātu kandidāts var būt gan nacionālās politiskās partijas sastāvā, gan pakārtoti būt piederīgs Eiropas politiskajai partijai. Attiecīgi, ja Eiropas politiskā partija drīkstēs aģitēt par to sastāvā esošajām politiskajām partijām un izvirzītajiem kandidātiem tikpat lielā apjomā kā nacionālā partija, tad situācija būs nevienlīdztiesīga, jo par atsevišķām partijām un kandidātiem aģitācijas griestu limits faktiski dubultosies. Ievērojot minēto, Korupcijas novēršanas un apkarošanas birojs iebilst Eiropas politiskai partijai noteikt lielu pieļaujamo aģitācijas summu. Korupcijas novēršanas un apkarošanas biroja piedāvātais maksimālais limits ir, ka Eiropas politiskā partija priekšvēlēšanu aģitācijai var izmantot ne vairāk kā 10 % no summas, kas noteikta Politisko organizāciju (partiju) finansēšanas likuma 8.4 panta trešajā daļā attiecībā uz nacionālo politisko partiju aģitācijas izdevumiem Eiropas Parlamenta vēlēšanām. Atbilstoši Korupcijas novēršanas un apkarošanas biroja pozīcijai, tā kā Eiropas politisko partiju un Eiropas politisko fondu pamatfunkcija ir  informēt ES pilsoņus par Eiropas mēroga līmeņu politiku un tuvināt ES līmeņa procesus iedzīvotājiem, šīs darbības nebūtu jāveic tikai Eiropas Parlamenta vēlēšanu priekšvēlēšanu periodā (kas ir reizi piecos gados un ilgst 120 dienas), bet gan regulāri, tāpēc aģitācijas apmēram nosakāmi strikti limiti.  Eiropas politiskās partijas veiktā priekšvēlēšanu aģitācija nav ieskaitāma nacionālās politiskās partijas vai politisko partiju apvienības veiktajā priekšvēlēšanu aģitācijā, un katrs no šiem subjektiem ir uzskatāms par atsevišķu aģitētāju.  Attiecīgi Korupcijas novēršanas un apkarošanas birojs veic šo vēlēšanu ieņēmumu un izdevumu deklarāciju pārbaudi, kā arī tās publisko (analoģiski kā tas noteikts Politisko organizāciju (partiju) finansēšanas likuma 8.2panta trešajā daļā un 9.panta trešajā daļā).  Korupcijas novēršanas un apkarošanas birojs piemēro tādas sankcijas, kādas noteiktas nacionālajām partijām, ja tiek pārkāpti priekšvēlēšanu aģitācijas ierobežojumi, proti, pirmkārt, virs normas pārtērētā aģitācijas summa ir jāatmaksā valsts budžetā (lēmuma noilgums – 4 gadi)[[2]](#footnote-2), otrkārt, par vēlēšanu ieņēmumu un izdevumu deklarācijas neiesniegšanu.[[3]](#footnote-3)  Tāpat attiecībā uz Eiropas politiskām partijām saturiski jāattiecina Priekšvēlēšanu aģitācijas likuma 28.-31.pants, kas nosaka:   1. ja priekšvēlēšanu aģitācijas periodā konstatēts, ka Eiropas politiskā partija ir noslēgusi līgumus par summu, kas pārsniedz noteikto pieļaujamo priekšvēlēšanu izdevumu apmēru, Korupcijas novēršanas un apkarošanas birojs par to informē Eiropas politisko partiju; 2. ja priekšvēlēšanu aģitācijas periodā konstatēts, ka Eiropas politiskā partija ir veikusi priekšvēlēšanu aģitāciju par summu, kas pārsniedz noteikto pieļaujamo priekšvēlēšanu izdevumu apmēru, Korupcijas novēršanas un apkarošanas birojs pieņem lēmumu par aizliegumu veikt turpmāko priekšvēlēšanu aģitāciju par maksu; 3. Korupcijas novēršanas un apkarošanas birojs pieņem lēmumu, ar kuru aizliedz attiecīgajiem elektroniskajiem plašsaziņas līdzekļiem vai preses izdevumiem, vai personām, kas izvieto priekšvēlēšanu aģitācijas materiālus publiskās vietās, izvietot šādas Eiropas politiskās partijas priekšvēlēšanu aģitācijas materiālus. Minēto lēmumu pieņemšanai piemēro Priekšvēlēšanu aģitācijas likumā noteikto kārtību (subjektu informēšanu, pārsūdzību tiesā, procesuālos termiņus utt.); 4. par priekšvēlēšanu aģitācijas izdevumu pirms Eiropas Parlamenta vēlēšanām apmēra neievērošanu Eiropas politiskā partija saucama pie likumā noteiktās atbildības.   Korupcijas novēršanas un apkarošanas birojs noteikts par atbildīgo iestādi, kas kontrolē Eiropas politiskās partijas priekšvēlēšanu aģitācijas pirms Eiropas Parlamenta vēlēšanām noteikumu izpildi.[[4]](#footnote-4)  Tā kā likumprojekts Eiropas politisko partiju pielīdzina nacionālās politiskās partijas statusam, lai izslēgtu visas šaubas un interpretācijas iespējas, likumprojekts skaidri noteic, ka Eiropas politiskā partija neizvirza deputātu kandidātus Saeimas, pašvaldību un Eiropas Parlamenta vēlēšanām. Minētais princips izriet no Regulas, kas noteic, ka vēlēšanu tiesības paliek nacionālo valstu kompetencē.  Eiropas politiskā partija un Eiropas politiskais fonds iesniedz arī Valsts ieņēmumu dienestam gada pārskata norakstu (Politisko organizāciju (partiju) finansēšanas likuma 8.5 panta otrā daļa, Biedrību un nodibinājumu likuma 102.pants).  **Eiropas politiskā fonda statuss un finanšu kontrole.**  Eiropas politiskais fonds var būt nodibinājums Biedrību un nodibinājumu likuma izpratnē[[5]](#footnote-5), jo šis statuss vislabāk pēc būtības (tiesiskā rakstura) atbilst (var tikt pielīdzināts) Eiropas politiskajam fondam.  Eiropas politiskā fonda grāmatvedības pārbaudi veiks Korupcijas novēršanas un apkarošanas birojs, jo Eiropas politiskā partija var būt saistīta ar vienu Eiropas politisko fondu, tāpēc šo abu subjektu grāmatvedības kontrolētājam ir jāsakrīt, lai pilnīgāk veiktu kontroles pasākumus.  **Eiropas politiskā fonda statūti.**  Regulas 5.panta 1. un 2.punkts noteic, ka Eiropas politiskā fonda statūtiem jāatbilst mītnes dalībvalsts tiesību aktiem. Mītnes dalībvalsts attiecībā uz statūtiem var noteikt papildu prasības ar noteikumu, ka minētās papildu prasības nav pretrunā Regulai.  Šobrīd nacionālie normatīvie akti neparedz prasības Eiropas politiskā fonda statūtiem, tātad nacionālais regulējums ir jāpapildina.  Tā kā Eiropas politiskais fonds saskaņā ar likumprojektu pēc iespējas tiek pielīdzināts nacionālajam nodibinājuma regulējumam, tad pēc iespējas nacionālo nodibinājumu statūtiem izvirzītās prasības ir jāpielīdzina Eiropas politiskajiem fondiem. Tas pēc būtības ir arī racionāli un likumsakarīgi, jo secināms, ka Regulas prasības Eiropas politiskajiem fondiem lielā mērā saturiski arī atbilst nacionālo nodibinājumu statūtu prasībām.  Biedrību un nodibinājuma likuma 90.pants nosaka prasības nacionālo nodibinājumu statūtiem, bet minētais pants pieļauj arī zināmu rīcības brīvību – statūtos var paredzēt citus noteikumus, kas nav pretrunā ar likumu.  Ievērojot minēto, likumprojekts paredz, ka Eiropas politiskā fonda statūti atbilst Biedrību un nodibinājuma likumā noteiktajām nodibinājuma prasībām, papildus statūtos ietverot Regulā paredzētās prasības (piemēram, norāda paziņojumu, ka Eiropas politiskā fonda mērķis nav gūt peļņu; norāda saistītās politiskās partijas nosaukumu un savstarpējo oficiālo attiecību aprakstu).  Likumprojekta anotācijai pievienota salīdzinošā tabula (pielikums), kurā pārskatāmi var redzēt Regulas un nacionālā regulējuma prasības Eiropas politiskā fonda un nacionālā nodibinājuma statūtiem.  **Grāmatvedība.**  Likuma “Par grāmatvedību” 1.pants noteic, ka likums attiecas uz nodibinājumiem un politiskajām organizācijām (partijām) un to apvienībām.  Politisko organizāciju (partiju) finansēšanas likuma 9.1 pants “Grāmatvedības uzskaites noteikumi” paredz, ka politiskās organizācijas (partijas) kārto grāmatvedības uzskaiti saskaņā ar spēkā esošajiem normatīvajiem aktiem.  Ievērojot minētās tiesību normas, kā arī to, ka likumprojekta 2., 4.pants pielīdzina Eiropas politisko partiju nacionālās partijas regulējumam, bet Eiropas politisko fondu pielīdzina nodibinājuma regulējumam, izriet, ka likums “Par grāmatvedību” (tātad nacionālās grāmatvedības normas) ir saistošas arī Eiropas politiskajai partijai un Eiropas politiskajam fondam.  Arī Regulas 23.panta 1.punkta a) apakšpunkts noteic, ka Eiropas politiskā partija un Eiropas politiskais fonds finanšu pārskatus gatavo un iesniedz saskaņā gan ar savas mītnes dalībvalsts tiesību aktiem, gan arī starptautiskiem grāmatvedības standartiem. Līdz ar to šī likumprojekta speciālajiem subjektiem būs jākārto grāmatvedība “dubultā”, tas ir, sastādot un iesniedzot grāmatvedības dokumentus gan atbilstoši nacionālajam regulējumam, gan atbilstoši starptautiskiem grāmatvedības standartiem.  **Centrālai vēlēšanu komisijai nosakāma kompetence sniegt informāciju (jaundibināmajam subjektam, kompetentajām ES vai dalībvalstu institūcijām),** lai izvērtētu, vai Eiropas politiskā partija atbilst Regulā noteiktajiem statusa kritērijiem (3.panta 1.punkta b), d) apakšpunkts – tā vai tās locekļi ir vai tos pārstāv Eiropas Parlamenta deputāti vismaz vienā ceturtdaļā dalībvalstu, deputāti valstu parlamentos, reģionālajos parlamentos vai reģionālajās asamblejās; vai tā vai tajā ietilpstošās partijas vismaz vienā ceturtdaļā dalībvalstu pēdējās Eiropas Parlamenta vēlēšanās ir saņēmušas vismaz trīs procentus vēlētāju balsu katrā no šīm dalībvalstīm utt.).  Šāda dokumenta iesniegšanu paredz arī Komisijas Deleģētās 2015.gada 2.oktobra Regulas (ES, Euratom) 2015/2401 par Eiropas politisko partiju un fondu reģistra saturu un darbību 1.panta 2.punkta b), c) apakšpunkts (attiecībā uz Eiropas politiskajām partijām reģistrā ir šādi dokumenti: reģistrācijas pieteikuma iesniegšanas brīdī pēdējo Eiropas Parlamenta vēlēšanu oficiālo rezultātu kopija un pēc Eiropas politiskās partijas reģistrācijas – kopija ar oficiālajiem rezultātiem pēc katrām Eiropas Parlamenta vēlēšanām; ja pieteikumu iesniedz fiziskas personas, kas veido Eiropas politisko partiju, – paziņojums, ko parakstījušas vismaz septiņas personas no dažādām dalībvalstīm, kurām ir Eiropas Parlamentā vai valsts vai reģionālā parlamentā vai asamblejā ievēlēta deputāta pilnvaras, kurā apliecināts, ka tie plāno iestāties attiecīgajā Eiropas politiskajā partijā; ietver arī grozījumus pēc Eiropas Parlamenta vai valsts vai reģionālā parlamenta vēlēšanu rezultātiem).  Saskaņā ar Regulas 3.panta 1.punkta b) apakšpunktu kritērijs, lai dibinātu Eiropas politisko partiju, ir, ka politiskajā apvienībā ietilpstošie locekļi ir deputāti valstu “reģionālajos parlamentos”.  Definīcija “reģionālais parlaments” jeb “reģionālā asambleja” ir definēts Regulas 2.panta 5.punktā, proti, struktūra, kuras locekļiem ir *reģionālas vēlētas varas pilnvaras* vai kuri ir politiski atbildīgi kādas vēlētas asamblejas priekšā.  Regulas pamatā ir Eiropas Parlamenta 2011.gada 6.aprīļa rezolūcija A7-0062/2011[[6]](#footnote-6). Eiropas Parlamenta rezolūcijas 14.punktā tika iekļauts aicinājums Eiropas politiskās partijas dibināšanai nepieciešamā locekļu skaita noteikšanai ņemt vērā reģionālā parlamenta vai reģionālās asamblejas locekļus, ja attiecīgajam parlamentam/asamblejai ir *likumdošanas funkcijas*. Attiecīgi Latvijas pašvaldības neietilpst regulas terminos – valsts parlaments, reģionālais parlaments vai reģionālā asambleja, jo saskaņā ar likuma “Par pašvaldībām” 3. pantu pašvaldības ir vietējā pārvalde. Likuma “Par pašvaldībām” 5. pants nosaka, ka pašvaldības pilda deleģētās valsts pārvaldes funkciju. Jautājumu par to, vai, ņemot vērā Latvijas pašvaldībām noteiktās funkcijas, tās var pielīdzināt likumdevēja varai, savulaik ir vērtējusi Eiropas Cilvēktiesību tiesa (turpmāk – ECT) lietā “Ždanoka pret Latviju”. ECT konstatēja, ka Latvijas Satversmes 64.pants paredz likumdošanas funkcijas Saeimai, kā arī Latvijas tautai Satversmē noteiktajos gadījumos. Kas attiecas uz pašvaldībām, to pilnvarojumu ierobežo likums un šo pilnvarojumu var izmantot tikai ietvaros, ko noteikusi Saeimas vai Ministru kabineta deleģējumi. Ievērojot minēto, pašvaldību deputāti nebūtu uzskatāmi par reģionālā parlamenta locekļiem Regulas izpratnē.  **Pilsonības un migrācijas lietu pārvaldei** **nosakāma kompetence sniegt informāciju** atbilstoši Iedzīvotāju reģistra likumam **jaundibināmajam subjektam, kompetentajām ES vai dalībvalstu institūcijām par personu valstspiederību un identitāti Eiropas politiskās partijas un Eiropas politiskā fonda reģistrācijas un tā pēcpārbaudes procesā.**  Regulas 3.panta 2.punkta e) apakšpunkts noteic, ka Eiropas politiskā fonda struktūra sastāv no locekļiem, kas pārstāv ¼ no dalībvalstīm.  Komisijas Deleģētās 2015.gada 2.oktobra Regulas (ES, Euratom) 2015/2401 par Eiropas politisko partiju un fondu reģistra saturu un darbību 1.panta 3.punkta b) apakšpunkts un 1.panta 4.punkta m) apakšpunkts paredz, ka attiecībā uz Eiropas politiskajiem fondiem reģistrā ir dokuments – pārvaldes struktūras locekļu saraksts, norādot katra locekļa valstspiederību. Reģistrā atjaunina informāciju par katru reģistrēto Eiropas politisko partiju un Eiropas politisko fondu: to personu identitāte, t. i., vārds, uzvārds, dzimšanas datums, valstspiederība un dzīvesvieta, kuras ir struktūru locekļi vai amatpersonas, kam piešķirtas administratīvas, finansiālas un tiesiskās pārstāvības pilnvaras.  **Izslēgšana no reģistra.**  Regulas preambulas 22.apsvērums un 16.panta 3.punkts paredz, ka, ja Eiropas politiskā partija vai Eiropas politiskais fonds nopietni nav pildījis saistības saskaņā ar piemērojamajiem valsts tiesību aktiem, mītnes dalībvalsts var adresēt ES Iestādei pienācīgi motivētu reģistrācijas anulēšanas pieprasījumu, kurā jānorāda nelikumīgās darbības un konkrētās valsts līmeņa prasības, kuras nav izpildītas. Šādos gadījumos ES Iestāde:  a) jautājumos, kuri ekskluzīvi vai pārsvarā saistīti ar elementiem, kas skar Līguma par Eiropas Savienību 2. pantā minēto vērtību ievērošanu, uz kuru pamata ir dibināta ES, ierosina pārbaudes procedūru;  b) pārējos jautājumos un ja ar attiecīgās dalībvalsts pamatoto pieprasījumu tiek apstiprināts, ka visi valsts līmenī pieejamie tiesiskās aizsardzības līdzekļi ir jau izmantoti, nolemj svītrot attiecīgo Eiropas politisko partiju vai Eiropas politisko fondu no reģistra.  Regulas 27.pants (“Sankcijas”) paredz, ka saskaņā ar 16. pantu ES Iestāde izlemj sankcijas veidā svītrot Eiropas politisko partiju vai Eiropas politisko fondu no reģistra, ja dalībvalsts iesniegtais reģistrācijas anulēšanas pieprasījums, kura pamatā ir nopietna valsts tiesību aktos paredzēto pienākumu neizpilde, atbilst 16.panta 3.punkta b) apakšpunktā paredzētajām prasībām.  Politisko partiju likuma 22. un 45.pants nosaka, ka nacionālo politisko partiju izslēdz no partiju reģistra, pamatojoties uz tiesas nolēmumu. Tomēr tiesas nolēmuma galvenā pazīme ir tā, ka tiesas nolēmums ir obligāti jāizpilda, jo nacionālais tiesas spriedums ir galīgs. Savukārt Eiropas politisko partiju un Eiropas politisko fondu, kas reģistrēts ES Iestādē, var izslēgt no reģistra tikai ES Iestāde saskaņā ar Regulā noteikto kārtību (proti, gadījumā, ja ir pārkāpti nacionālie normatīvie akti, ir jābūt izmantotām visām iespējamām nacionālajām tiesību aizsardzības metodēm un lēmums ir galīgs (stājies spēkā)). Ievērojot minēto, attiecībā uz Eiropas politisko partiju un Eiropas politisko fondu nevar piemērot regulējumu par partijas likvidāciju saskaņā ar tiesas nolēmumu, jo tādejādi tiesas nolēmumam būtu tikai rekomendējošs raksturs ES Iestādei par subjekta izslēgšanu no reģistra (dereģistrāciju), kas kopumā neatbildīs tiesas sprieduma jēgai un būtībai.  Tādejādi likumprojekts nosaka, ka kompetentā iestāde (piemēram, Korupcijas novēršanas un apkarošanas birojs, Valsts ieņēmumu dienests, Drošības policija, Valsts policija vai cita), kas konstatējusi, ka Eiropas politiskā partija vai Eiropas politiskais fonds nopietni pārkāpis nacionālo normatīvo aktu prasības, kā galējo tiesiskās aizsardzības līdzekli var izmantot šādu lūgumu par partijas vai fonda izslēgšanu.  Iestāde, lai izvērtētu kritēriju, vai Eiropas politiskās partijas vai Eiropas politiskā fonda pieļautais pārkāpums ir nopietns, var vadīties no Regulas 27.pantā uzskaitītajiem pārkāpumiem, par kuriem Regula paredz sankcijas. Tāpat arī iestāde, lai izvērtētu pārkāpuma būtiskumu, pēc analoģijas var vadīties no nacionālo normatīvo aktu prasībām, proti, Biedrību un nodibinājumu likuma 105.pants “Nodibinājuma darbības izbeigšanās ar tiesas nolēmumu” un Politisko partiju likuma 45.pants “Partijas darbības izbeigšana ar tiesas nolēmumu” paredz gadījumus, kādos pēc publisko institūciju iniciatīvas var lūgt izbeigt nodibinājuma un politiskās partijas darbību. Attiecīgi analoģiski šajos pantos uzskaitītie pārkāpumi būtu uzskatāmi par būtiskiem arī Eiropas politiskās partijas un Eiropas politisko fondu gadījumā, jo Eiropas politiskā partija un Eiropas politiskais fonds, ja to mītnes valsts ir Latvija, ir pielīdzināti minētajiem tiesiskajiem statusiem.  Atklājot pārkāpumus Eiropas politiskās partijas vai Eiropas politiskā fonda rīcībā vai finanšu dokumentos, Korupcijas novēršanas un apkarošanas birojs nevarēs izpildīt nacionālajās tiesību normās uzlikto pienākumu “informēt sabiedrību”[[7]](#footnote-7), jo Eiropas politiskās partijas un Eiropas politiskā fonda gadījumā būtu jāinformē sabiedrība visas Eiropas mērogā. Tomēr Korupcijas novēršanas un apkarošanas birojs var sniegt informāciju ES kompetentajām institūcijām, kas kontrolē Eiropas politiskās partijas un Eiropas politiskā fonda finansiālās darbības, vai citu dalībvalstu kompetentajām institūcijām, ja pārkāpums saistīts vai var ietekmēt citas dalībvalstis, tādejādi izpildot Regulā paredzēto iestāžu un dalībvalstu sadarbības pienākumu. Arī šajā gadījumā, izvērtējot, vai pārkāpums ir tik būtisks, lai informētu citas dalībvalstis un kompetentās ES iestādes, var vadīties no iepriekš minētajiem kritērijiem (Regulas 27.panta vai nacionālajām tiesību normām, kas raksturo būtiskus pārkāpumus minētajiem tiesību subjektiem). | |
| 3. | Projekta izstrādē iesaistītās institūcijas | | Tieslietu ministrija, Uzņēmumu reģistrs, Korupcijas novēršanas un apkarošanas birojs, Centrālā vēlēšanu komisija, Valsts ieņēmumu dienests, Finanšu ministrija. | |
| 4. | Cita informācija | | Nav. | |
|  | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | Eiropas politiskās partijas un Eiropas politiskie fondi, ja to mītnes valsts būs Latvija vai ja tie vēlēsies veikt savas aktivitātes Latvijā.  Šobrīd ES dalībvalstīs (pārsvarā Beļģijā un Francijā) ir reģistrētas kopumā aptuveni 15 Eiropas politiskās partijas un nedaudz mazāk Eiropas politiskie fondi, kam attiecīgi būs jāpārreģistrējas ES Iestādē pēc Regulas spēkā stāšanās.  Latvijas teritorijā un jurisdikcijā līdz šim Eiropas politiskās partijas vai Eiropas politiskie fondi kā juridiskas personas nav darbojušies. Dažas Latvijas nacionālās partijas ir Eiropas politisko partiju locekļi (biedri).  Principā nav sagaidāms, ka jau esošās Eiropas politiskās partijas vai Eiropas politiskie fondi izvēlēsies mainīt savu dislokāciju, par savu mītnes valsti nosakot Latviju, un nav arī sagaidāms, ka radīsies daudzas jaunas Eiropas politiskās partijas vai Eiropas politiskie fondi, jo kritēriji to izveidei tomēr ir stipri ierobežoti (proti, Eiropas politiskām partijām ir jāpiedalās Eiropas Parlamenta, nacionālā vai reģionālā parlamenta darbā, un katrai partijai var būt piesaistīts tikai viens fonds). |
| 2. | | Tiesiskā regulējuma ietekme uz tautsaimniecību un administratīvo slogu | | Ja kāda Eiropas politiskā partija vai Eiropas politiskais fonds par savu mītnes valsti izvēlēsies Latviju, iestādēm var pieaugt darba apjoms, bet darba apjomu nevar iepriekš paredzēt, jo tas būs atkarīgs no subjekta aktivitāšu līmeņa. |
| 3. | | Administratīvo izmaksu monetārs novērtējums | | Nav. |
| 4. | | Cita informācija | | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016.** | | Turpmākie trīs gadi (*euro*) | | |
| **2017.** | **2018.** | **2019.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo gadu | Izmaiņas, salīdzinot ar kārtējo gadu | Izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 27 | 27 | 27 |
| 1.1. valsts pamatbudžets, tai skaitā ieņēmumi no valsts nodevām | 0 | 0 | 27 | 27 | 27 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 27 | 27 | 27 |
| 3.1. valsts pamatbudžets | 0 | 0 | 27 | 27 | 27 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 27 | 27 | 27 |
| 5.1. valsts pamatbudžets | 0 | 27 | 27 | 27 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | **Plānotie ieņēmumi 2017.gadā un turpmākajos gados: 27,03 *euro*.**  Valsts nodeva par politiskās partijas reģistrāciju politisko partiju reģistrā**:** 1 x 27,03 *euro*= 27,03 *euro.* | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nav paredzams, ka Uzņēmumu reģistram paredzētā valsts nodeva (šobrīd 27,03 *euro* apmērā) par šo subjektu statūtu izvērtēšanu varētu radīt būtisku ietekmi uz valsts budžetu, jo vairāk par vienu iesniedzēju gadā nav sagaidāms. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Latvijas Administratīvo pārkāpumu kodeksa 166.34 pants paredz Politisko organizāciju (partiju) un politisko organizāciju (partiju) apvienību atbildību parvēlēšanu ieņēmumu un izdevumu deklarācijas aizpildīšanas vai iesniegšanas kārtības neievērošanu, par nepatiesu ziņu norādīšanu deklarācijā, tomēr, tā kā likumprojekta 2.pants noteic, ka Eiropas politiskā partija pielīdzināma nacionālajai partijai, tad grozījumi Latvijas Administratīvo pārkāpumu kodeksā nav nepieciešami.  Tā kā likumprojekts valsts nodevu par juridiskā fakta konstatēšanu (Eiropas politiskās partijas un Eiropas politiskā fonda statūtu izvērtēšanu) pielīdzina politisko partiju reģistrēšanai, tad grozījumi Ministru kabineta 2007.gada 23.janvāra noteikumos Nr.77 “Noteikumi par valsts nodevu par ierakstu izdarīšanu politisko partiju reģistrā” nav nepieciešami.  Citos aspektos minētais likumprojekts kopsakarā ar vispārējām tiesību normām pilnībā ļaus piemērot Regulu, un grozījumi normatīvajos aktos nav nepieciešami. |
| 2. | Atbildīgā institūcija | Nav. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2014.gada 22.oktobra Regula (ES, Euratom) Nr. 1141/2014 par Eiropas politisko partiju un Eiropas politisko fondu statusu un finansēšanu. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |  |  |  |
| --- | --- | --- | --- | --- | --- | --- |
| **1.tabula Tiesību akta projekta atbilstība ES tiesību aktiem** | | | | | | |
| Attiecīgā ES tiesību akta datums, numurs un nosaukums | | Eiropas Parlamenta un Padomes 2014.gada 22.oktobra Regula (ES, Euratom) Nr. 1141/2014 par Eiropas politisko partiju un Eiropas politisko fondu statusu un finansēšanu. | | | | |
| A | | B | | C | | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 2.panta 10.apakšpunkts. | | Likumprojekta 6.panta sešpadsmitā daļa;  8.panta pirmā, otrā daļa;  11., 12.pants. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 3.panta 1.punkta a) apakšpunkts un 2.punkta b) apakšpunkts. | | Likumprojekta 7.pants. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 4.pants. | | Likumprojekta 3.pants. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 5.panta 1.punkts. | | Likumprojekta 5.pants. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 9.panta 5.punkts. | | Likumprojekta 6.panta vienpadsmitā, divpadsmitā daļa. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 14.panta 2.punkts. | | Likumprojekta 1.pants;  2., 4., 8.–10.pants. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 15.panta 2.punkts. | | Likumprojekta 6.panta pirmā – piecpadsmitā daļa. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 16.panta 3., 4.punkts. | | Likumprojekta 13.pants. | | Tiesību akta vienības tiek ieviestas pilnībā. | | Neparedz stingrākas prasības |
| Regulas 21. pants. | | Likumprojekta 9., 10. pants. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 23.panta 1. punkts. | | Likumprojekta 8.pants. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 23.panta 5.punkts. | | Likumprojekta 8.pants. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 24.panta 1.punkts. | | Likumprojekta 6.panta sešpadsmitā 16.daļa, 8., 11.–12.pants. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 28.panta 1.punkts. | | Likumprojekta 6.panta sešpadsmitā daļa, 8., 11.–12.pants. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 39.pants. | | Likumprojekts kopumā. | | Tiesību akta vienības tiek ieviestas pilnībā. | | Neparedz stingrākas prasības. |
| Regulas 41.pants. | | Likumprojekta spēkā stāšanās laika nosacījums. | | Tiesību akta vienības tiek ieviestas pilnībā. | | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Likumprojekts neparedz valstij izmantot iespēju piemērot Regulas 15.panta 4.punktu, kas noteic “Ja dalībvalsts, kurā atrodas pieteikuma iesniedzēja mītne, to pieprasa, Iestāde nosaka 1. punktā minēto publikācijas datumu tikai pēc apspriešanās ar šo dalībvalsti.  Minētā tiesība būtu izmantojama kopsakarā ar Regulas 9.panta 2.punktu, kas noteic, ka [ES reģistrācijas] “Iestāde publisko savu lēmumu par pieteikuma iesniedzēja reģistrāciju viena mēneša laikā no reģistrācijas pieteikuma saņemšanas dienas vai, ja ir piemērojamas 15. panta 4. punktā minētās procedūras, četru mēnešu laikā no reģistrācijas pieteikuma saņemšanas dienas”.  No minētajām Regulas normām izriet, ka ES reģistrācijas iestāde pieņem lēmumu par Eiropas politiskās partijas vai Eiropas politiskā fonda reģistrāciju mēneša laikā, bet dalībvalsts var lūgt šo termiņu pagarināt līdz 4 mēnešiem, tomēr minētā norma neparedz dalībvalstij pēc būtības iebilst (bloķēt) subjekta reģistrāciju pilnībā, jo reģistrācijas lēmums ir ES reģistrācijas iestādes kompetencē, imperatīvi vadoties no Regulas kritērijiem. Tā kā pēc būtības lēmuma pieņemšanas īslaicīga atlikšana tiesisko situāciju neizmaina, likumprojektā netiek sīkāk regulēts, kādā veidā izmantot šādu dalībvalsts tiesisko iespēju.  Tajā pašā laikā jāapzinās, ka Regulas norma ir tieši piemērojama, līdz ar to akūtas situācijas gadījumā (ja valstij rodas nepieciešamība aizstāvēt tiesisko kārtību), tad Regulas normu var piemērot tieši. | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Likumprojekts šo jomu neskar. | | | | |
| Cita informācija | | Ir pieņemta arī saistītā Komisijas Deleģētā 2015.gada 2.oktobra Regula (ES, Euratom) 2015/2401 par Eiropas politisko partiju un fondu reģistra saturu un darbību. | | | | |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | Likumprojekts šo jomu neskar. | | | | |
| A | | B | | C | | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | | |
| Likumprojekts šo jomu neskar. | | Likumprojekts šo jomu neskar. | | Likumprojekts šo jomu neskar. | | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautis­kajām saistībām | | Likumprojekts šo jomu neskar. | | | | |
| Cita informācija | | Nav. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav plānotas, jo Likumprojekts attiecas uz specifisku tiesību subjektu. |
| 2. | Sabiedrības līdzdalība projekta izstrādē | Lai informētu sabiedrību par likumprojektu un dotu iespēju izteikt par to viedokļus, 2016.gada 2.martā likumprojekts saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 13. punktu tika ievietots Tieslietu ministrijas mājaslapā. Sabiedrības pārstāvjiem tika nodrošināta iespēja līdzdarboties likumprojekta izstrādē, līdz 2016.gada 17.martam sniedzot rakstiski viedokli par likumprojektā iekļauto regulējumu, kā arī priekšlikumus likumprojekta uzlabošanai. |
| 3. | Sabiedrības līdzdalības rezultāti | Noteiktajā termiņā sabiedrības priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Uzņēmumu reģistrs, Korupcijas novēršanas un apkarošanas birojs, Centrālā vēlēšanu komisija, Valsts ieņēmumu dienests, Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas valsts institūcijas netiek radītas, esošās institūcijas netiek likvidētas vai reorganizētas.  Gadījumā, ja kāda Eiropas politiskā partija vai Eiropas politiskais fonds par savu mītnes valsti izvēlētos Latviju, institūcijām rastos likumā minētās papildu funkcijas, tomēr jāņem vērā, ka līdz šim Eiropas politiskās partijas ekskluzīvi koncentrējas citās valstīs, kuros atrodas centrālie ES lēmumu pieņemšanas orgāni (piemēram, Briselē). Līdz ar to praksē nav sagaidāms, ka tuvākajā laikā kāda Eiropas politiskā partija vai Eiropas politiskais fonds objektīvi varētu izrādīt vēlmi reģistrēt Latviju kā savu mītnes valsti. Ievērojot minēto, administratīvā sloga palielināšanās institūcijām nav sagaidāma. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

05.07.2016. 12:00

6661

I.Brīnuma

67036977, [iveta.brinuma@tm.gov.lv](mailto:iveta.brinuma@tm.gov.lv)

1. Komisijas Deleģētās 2015. gada 2. oktobra regulas (ES, Euratom) 2015/2401 par Eiropas politisko partiju un fondu reģistra saturu un darbību (turpmāk – Komisijas deleģētā regula Nr. 2015/2401) 1.panta 2.punkta e) apakšpunkts paredz, ka, lai reģistrētu Eiropas politisko partiju, pieteicējs pievieno to nacionālo partiju sarakstu, kas ietilps šajā Eiropas politiskajā partijā, un ES Iestāde varētu gribēt pārbaudīt, vai šāda nacionālā politiskā partija pastāv.

   Komisijas deleģētās regulas Nr. 2015/24011.panta 3.punkta c) apakšpunkts paredz, ka, lai reģistrētu Eiropas politisko fondu, pievieno sarakstu ar“fondā ietilpstošo organizāciju pašreizējais saraksts, norādot katras organizācijas pilnu nosaukumu, akronīmu un dalībvalsti, kurā tā ir reģistrēta”.

   Komisijas deleģētās regulas Nr. 2015/2401 1.panta 4. punkta h) apakšpunkts noteic, ka, “ja Eiropas politiskā partija vai Eiropas politiskais fonds izveidots pēc kādā dalībvalstī reģistrētas organizācijas pārveidošanas, reģistrā jānorāda minētās organizācijas pilns nosaukums un juridiskais statuss, ieskaitot ikvienu valsts reģistrācijas numuru”. [↑](#footnote-ref-1)
2. Politisko organizāciju (partiju) finansēšanas likuma 10.panta 2.1 daļa un septītās daļas otrais teikums [↑](#footnote-ref-2)
3. Politisko organizāciju (partiju) finansēšanas likuma 10.panta pirmā daļa [↑](#footnote-ref-3)
4. Politisko organizāciju (partiju) finansēšanas likuma 13.pants [↑](#footnote-ref-4)
5. Biedrību un nodibinājumu likums paredz, ka nodibinājums, arī fonds, ir mantas kopums, kurš nodalīts dibinātāja noteiktā mērķa sasniegšanai, kam nav peļņas gūšanas rakstura. [↑](#footnote-ref-5)
6. Eiropas Parlamenta 2011. gada 6. aprīļa rezolūcija par to, kā piemērot Regulu (EK) Nr. 2004/2003 par noteikumiem, kas attiecas uz Eiropas līmeņa politiskajām partijām un to finansēšanu <http://www.europarl.europa.eu/sides/getDoc.do?type=TA&reference=P7-TA-2011-0143&language=LV&ring=A7-2011-0062>. [↑](#footnote-ref-6)
7. Politisko organizāciju (partiju) finansēšanas likuma 8.5 panta ceturtā daļa [↑](#footnote-ref-7)